Domstolens kendelse (Syvende Afdeling) af 22. oktober 2019 – Azarov mod Rådet
(Sag C-158/19 P)
»Appel – restriktive foranstaltninger på baggrund af situationen i Ukraine – indefrysningen af midler og økonomiske ressourcer – listen over personer, enheder og organer, som er omfattet af indefrysningen af pengemidler og økonomiske ressourcer – opretholdelse af sagsøgerens navn – afgørelse fra et tredjelands myndighed – forpligtelse for Rådet til at kontrollere, at denne afgørelse er blevet truffet under overholdelse af retten til forsvar og retten til en effektiv domstolsbeskyttelse – begrundelsespligt«
1.      Den Europæiske Union – domstolsprøvelse af lovligheden af institutionernes retsakter – restriktive foranstaltninger på baggrund af situationen i Ukraine – indefrysning af midler iværksat over for personer involveret i uretmæssig tilegnelse af statens midler og over for fysiske eller juridiske personer, enheder eller organer med tilknytning til dem – omfanget af prøvelsen
(Art. 275, stk. 2, TEUF; Den Europæiske Unions charter om grundlæggende rettigheder, art. 47; Rådets afgørelse (FUSP) 2017/381; Rådets forordning 2017/374)
(jf. præmis 23-27, 40 og 41)
2.      Fælles udenrigs- og sikkerhedspolitik – restriktive foranstaltninger på baggrund af situationen i Ukraine – afgørelse om indefrysning af midler – vedtagelse eller opretholdelse på grundlag af en retssag, som et tredjelands myndigheder har iværksat på området for uretmæssig tilegnelse af statens midler – lovlighed – betingelse – national afgørelse truffet under overholdelse af retten til forsvar og retten til en effektiv domstolsbeskyttelse – kontrolforpligtelse, som påhviler Rådet – begrundelsespligt – omfang – tredjeland, der har tiltrådt den europæiske menneskerettighedskonvention – ingen betydning
(Rådets afgørelse (FUSP) 2017/381; Rådets forordning 2017/374)
(jf. præmis 28-32, 36-38, 42 og 43)
Konklusion
1)
Det er åbenbart, at appellen skal tages til følge.
2)
Rettens dom af 13. december 2018, Azarov mod Rådet (sag T-247/17, ikke trykt i Sml., EU:T:2018:931), annulleres.
3)
Rådets afgørelse (FUSP) 2017/381 af 3. marts 2017 om ændring af afgørelse 2014/119/FUSP om restriktive foranstaltninger over for visse personer, enheder og organer på baggrund af situationen i Ukraine og Rådets gennemførelsesforordning (EU) 2017/374 af 3. marts 2017 om gennemførelse af forordning (EU) nr. 208/2014 om restriktive foranstaltninger over for visse personer, enheder og organer på baggrund af situationen i Ukraine annulleres, for så vidt som de angår Mykola Yanovych Azarov.
4)
Rådet for Den Europæiske Union betaler sagsomkostningerne i forbindelse med såvel sagen i første instans som nærværende appelsag.